Desember bied aan baie verbruikers die geleentheid om hul tone in die sand te gaan steek of êrens in die bos te gaan uitspan. Maar dalk is daar ’n liggie wat rooi flits in jou agterkop. Sê nou net die plek is nie so wonderlik soos wat die advertensie aangedui het nie? Niemand wat jy ken, was al daar nie en jy het dus geen ander verwysing as die advertensie nie. Het mens enige regte as jy vind die plek wat jy bespreek het, is nie vakansieplek van jou drome nie? Ina Opperman verduidelik wat jou regte as verbruiker is en hoe om hierdie regte, wat in die Wet op Verbruikersbeskerming vervat is, te gebruik.
Artikel 17 gee jou die reg om besprekings te kanselleer en bepaal ook wat jou regte is wanneer jy plek bespreek op ’n vliegtuig of vir blyplek. Die verskaffer van die vliegkaartjie of blyplek kan vereis dat jy ’n redelike deposito betaal, maar moet jou ook vooraf inlig hoeveel van die deposito jy sal verbeur as jy kanselleer.
Jou regte ten opsigte van die lewering van goedere of verskaffing van ’n diens word in hierdie artikel vervat, wat bepaal dat die verskaffer verantwoordelik is daarvoor om dienste of goedere te lewer op die vasgestelde datum, tyd en plek. As jy dus by jou vakansiewoonstel aankom en jou blyplek is nie meer beskikbaar nie, kan die eienaar nie daarmee wegkom nie. Maak egter ook seker jy klok betyds in.
Hierdie artikel bepaal dat ’n diensverskaffer nie valse of misleidende voorstellings mag maak oor die aard, eienskappe, voordele of gebruike, verskaffing, pryse of enige ander wesenlike aspekte van jou vakansiebestemming nie. Indien jy ’n rondawel reg teen die wildtuinkamp se heining bespreek het, moet jy dit kry, teen die prys waarteen jy bespreek het.
“Reg langs (of teenaan/reg oorkant, ens.) die hoofstrand” beteken jou blyplek moet presies daar wees en nêrens anders nie. As daar reg langs die blyplek gebou word met daaglikse geraas, moet jy ook daaroor ingelig word.
Die verskaffer moet ook die waarheid praat oor die kenmerke, nut, voordele en gehalte van jou vakansiebestemming en die standaard, gehalte, graad en styl daarvan, sowel as die geriewe en enige heffings. As jy bespreek het vir ’n “kindervriendelike” vakansie, moet die plek inderdaad vriendelik en veilig wees vir kinders.
Artikel 47 handel oor oorverkoping en oorbespreking. ’n Verskaffer mag nie jou bespreking aanvaar as hy nie van plan is om die blyplek te lewer nie of indien die blyplek wesenlik verskil van die blyplek wat jy dink jy bespreek het nie.
Indien iets wat die verskaffer nie kon voorsien nie, gebeur, en jou plek is nie meer beskikbaar nie, kan hy vir jou ’n ander plek kry van dieselfde, of beter gehalte, klas of aard, of hy moet jou geld terugbetaal. Jy kan dan kies of jy die alternatiewe blyplek wil aanvaar. Indien die vakansieplek afgebrand het, kan die verskaffer vir jou ander verblyf reël, maar jy is die een wat besluit of jy dit aanvaar of jou geld wil terughê.
Volgens artikel 49 moet die verskaffer van die blyplek die kennistydperk vir sekere voorwaardes, soos kansellasies, onder jou aandag bring wanneer jy bespreek, sowel as enige kennisgewing of voorwaarde wat sy risiko of aanspreeklikheid verminder. Die verskaffer moet, wanneer jy bespreek, aandui hoe lank voor die tyd jy moet kanselleer as jy nie meer die plek kan gebruik nie.
Maak seker jy kry ’n geskrewe kwitansie wanneer jy jou deposito betaal, wat aandui vir wanneer jy bespreek het.